  Виталий Пронин Йылпумъяськиз П. Чайковскийлэн 175 ар тырмонэзлы сӥзем 58-тӥез крезьгуро фестиваль. Тужгес но бадӟым, сӥё-дано ужрадъёс ортчизы Воткинскын 7-тӥ мае, композиторлэн вордӥськем нуналаз.«Кылчинэ мынам»Вазь ӵукна ик Воткинске, П. Чайковскийлэн музей-усадьбаез азе, люкаськыны кутскизы адямиос - Воткаын улӥсьёс, шаерысьтымы искусствоез гажасьёс, усточи нылпиос но Удмуртилэн палэнысьтыз вуэм куноос. Люкаськемъёс тодматскизы дано композиторлэн улэм-вылэменыз, творчествоеныз, учкизы Воткинскысь, Глазовысь, Кунгурысь, Чайковскийысь вуэм коллективъёслэсь но ансамбльёслэсь кырӟамзэс-эктэмзэс.Та празднике пыриськизы шаерысьтымы, Абхазиысь вылћ кивалтӥсьёс. Абхазъёс ӵапак та нуналэ шаерамы лыктэмын вал кусыпъёсмес юнматыны. Удмуртилэн Тӧроез Александр Соловьёв но Абхазилэн президентэз Рауль Хаджимба, П. Чайковскиез сӥлы карыса, Воткинскысь тымет кузя мерттӥзы писпуос. Таӵе аллея кылдытыны дэмлан сётӥз вал Мариинской театрлэн чеберлыкъя кивалтӥсез Валерий Гергиев, туэ П. Чайковскийлы сӥзем фестивале вуылыкуз. К. Шахгалдян но Е. ЛеднёваНуназе бере музей азьысь калык кин кытчы кыстӥськиз. Огъёсыз учкизы выльдэм усадьбаез но П. Чай-ковскийлы сӥзем выставкаез, мукетъёсыз адӟизы шаерысьтымы коллективъёслэсь концертсэс, куинетӥосыз мынӥзы Воткинскысь Благовещенской соборе. Татын 175 ар талэсь азьло пылатэмын вал Пётр Чайковский. Солы сӥзьыса, черкын ортчиз нимысьтыз молебен, собере собор борды юнматэмын вал буре ваён пул.Пусйыны кулэ, котькуд площадкаын - Воткинскын соос вал 20-лэсь уно - пичиез но, бадӟымез но аслыз маке тунсыкозэ адӟиз, кылзӥз, эскериз. Кылсярысь, уно калык черодын сылӥз П. Чайковскийлэн музей-усадьбаеныз тодматскыны. Отчы вуылэме вал ке но, мон но, кузь черодэз сылыса, выльдэм музее пыри. Экскурсоводмы, егит нылаш Мария Рябова, котькуд юанлы мыло-кыдо валэктӥз. П. Чайковскийёслэн коркаязы пыреммы бере нырысь ик вамыштӥмы кышнопала.- Чайковскийёслэн семьязы Воткинске улыны лыктыку, та юрт тупатъямез кулэ каре вал. Вуоно композиторлэн бубиз, генерал-майор Илья Петрович Чайковский, ачиз та столовоез выльдӥз. Кузпалыз Александра Андреевна вуонлы сыӵе кузьым лэсьтӥз. Пусйыны кулэ, солэн кышноез 18 ареслы егитгес вал, но та адямиос туж яратӥзы ог-огзэс. Кӧня ке нуналлы люкиськылыкузы но, ог-огзылы гожтэтъёс гожъязы. Дас ар ӵош улэмзы бере но Илья Петрович кышноезлы «кылчинэ мынам» шуыса вазиськылӥз. Та воргорон ужын юн сямо, зэмос кивалтӥсь ке вал, семьяяз трос пальпотӥз, шумпотыкуз но кайгырыкуз трос синвуаськылӥз. Александра Андреевнаез яркыт кышномурт шуыны уг луы вал. Ӝужыт но тазагес мугоро нылкышнолэн туж чебересь вал синъёсыз но киосыз. Пётр Чайковский зол яратӥз анайзэ. Калык азьын мусоесь кылъёсты вераны дышымтэ кышномурт но кыкетӥ пиналзэ, вуоно композиторез, «мынам узырлыке», «зарние» шуылӥз, - вераз Мария Рябова.Быдӟым адямиосМузейын ужасьёслэн верамзыя, дуннеын котькуд 6-7 минут куспын чузъяське Пётр Ильичлэн крезьгурез. Нош 7-тӥ мае Воткинскын быдэс нунал шудӥз Чайковский. Дано крезьгурчилэн пичи дырыз, тужгес шудо вакытъёсыз ортчизы Воткинскын. Соин ик праздникез радъясьёс но бадӟым саклык висъязы пиналъёслы. Усточи нылпиос кырӟазы-эктӥзы, шудӥзы, суредаськизы. Татын ик йылпумъянъёс лэсьтэмын вал «Чайковский пиналъёслэн синмынызы» калыккуспо конкурслы. Устооссэ суредъёсты адӟизы ваньмыз, кин вал Воткинскын.П. Чайковскийлы но творчествоезлы сӥзем ужъёс тымет кузя сылћсь кенер бордын юнматъямын но кыдёкысен адӟисько вал. Выльдэм «Юбилейный» культура юрт азьын быдэс Удмуртиысь пинал кырӟасьёслэн огазеям хорзы калыкез шулдыртӥз. Нош собере городысь крезьгуръя школаын та пиналъёслы но дышетӥсьёслы мастер-класс сётӥз Россиысь тодмо кырӟась Любовь Казарновская. Нялтас вераса, та артистка шаерамы нырысьсэ уг ни вуы.- П. Чайковский мынам улонам нимысьтыз инты басьтэ. Мон быдэстӥ дано земляктылэсь вань романсъёссэ, солэн соос 103. Нош та произведениосты, сюлэм пыртӥ поттытэк, кырӟаны уг луы. Мыным удалтӥз, малы ке шуоно дышетски туж тодмо педагог Надежда Малышева-Виноградова дорын, нош со шудӥз Фёдор Шаляпинлы, ас вакытаз дышетскиз П. Чайковскийлэн эшез Константин Игумнов дорын. Та кышномурт ик валэктӥз, кызьы шонер кырӟано, нош кырӟаны мон кутски П. Чайковский бордысен. П. Чайковскийлэсь произведениоссэ быдэстыны секыт, малы ке шуоно соослэн пуштроссы мур. Романсъёссэ ӵошатыны луоно, дыр, А. Пушкинлэн кылбуръёсыныз. Макем тросгес лыдӟиськод Пушкинэз, макем мургес копалтӥськод, сокем тросгес шедьтӥськод. Сыӵе ик пыдэстэм Пётр Ильичлэн но творчествоез. Пётр Ильич шуэ вылэм: «Кылэз крезьгурен эн чеберъялэ - крезьгур бордысь кыл борды выже». Шонер со, крезьгур ваньзэ вера.П. Чайковскийлэн романсъёсаз ритмез тӥямын, соин но соосты быдэстыны шуг, но макем шонер но чылкыт со возьматэ нылкышно сюлэмез, улонэн но кайгуэн чигтэм лулэз. Озьы ке но солэсь романсъёссэ кулытӥськыса кырӟаны уг яра, - журналистъёслы шуиз Любовь Казарновская.Кырӟась тылъёсДано крезьгурчилэн юбилеяз чузъяськизы мукет композиторъёслэн произведениоссы но. П. Чайковскийлэн музей-усадьбаысьтыз крезьгуръя салонын но Воткинскысь «Юбилейный» культура юртын та нуналэ концертъёс вал. Музейын «Скрипкалэн эксэйёсыз» программаенызы калыкез шулдыртӥзы Москваысь Карэн Шахгалдян (скрипка) но Екатерина Леденёва (фортепиано), нош культура юртын учкисьёс чабизы «ТенорА ХХI века» арт-проектысь артистъёслы.Мон учки «эксэйёсты». Концертэз нуиз ачиз егит скрипач. Котькуд номерез азьын К. Шахгалдян вакчияк мадиз, мае шудоз, кыӵе валтӥсь малпанэз произведенилэн. Таӵе амал юрттэ крезьгур дуннеен тунсыкъяськись учкисьёслы искусствоез умойгес валаны. Карэн Шахгалдян программазэ сӥзем 2 композиторъёслэн юбилейёссылы - Генрик Венявскийлэн 180 ар но Фриц Крейслерлэн 140 ар тырмонзылы. Шӧдӥськиз, Москваысь артистлы туж матын Крейслерлэн творчествоез.- Ф. Крейслер - 20-тӥ даурысь тужгес яркытэз усточи. Тани али чузъяськоз «Славянская фантазия» произведениез. Со - шедевр. Тӥ асьтэос кылоды, кызьы скрипка но фортепиано куспазы вераськозы. Крейслерлэн шудон техникаез чылкыт но зол, нош произведениосыз туж шунытэсь, - шуиз Карэн Шахгалдян.П. Чайковскийлэн юбилеез йылпумъяськиз Воткинскысь тымет дурын фейерверкен. Со но пиштӥз П. Чайковскийлэн крезьгурез шудэм улсын. Яркыт тылъёс бадӟым но зол крезьгур улсын инме пазьгиськизы, «востэмъёсызгес» залпъёс шыпыт но лэйкыт музыкаен усьтӥськизы. Соку ик «Юбилейный» культура юрт азьын 19-тӥ даурысь крезьгур улсын усточиос бергазы вальсын.Юбилей йылпумъяськиз ке но, Воткинскысь крезьгурез гажасьёсты усто кузьым вите на. П. Чайковскийлэн 175 ар тырмонэзлы 7-тӥ мае шаерамы вуыны кулэ вал Россиысь калык артистка Хибла Герзмава. Тодмо кырӟась та нуналэ лыктыны ӧз быгаты, но оскытӥз: 25-тӥ мае Воткинскысь «Юбилейный» культура юртын Россиысь калык артистэн Даниил Крамерен џош «Опера. Джаз. Блюз» концерт возьматозы.Галина Семёнова Теги: Крезьгурдунне лулчеберет ПЧайковскийлы175  